|  |  |
| --- | --- |
| **Leverancetitel** | Anbefalinger vedr. håndtering og kvalitetssikring af stamdataregistre |
| **Leverancenummer**  | 6 |
| **Tovholder (ansvarlig aktør)** | Energinet |
| **Ansvarligt arbejdsspor** | Arbejdsspor vedr. stamdata  |
| **FFD-målsætning(er)** | Målsætning 4 og 5 |
| **Afsluttes** | Q4 2025 (FFD d. 11. marts 2026) |
| **Godkender** | FFD |

#### Beskrivelse

Stamdataregisteret (ENS), Energiproducenttællingsregisteret (ENS) og DataHub (Energinet) er beslægtede registre, som er indbyrdes afhængige, men tjener hvert sit specifikke formål. Registrene er over tid endt med at indeholde redundant, uens data om de samme fysiske komponenter i elsystemet med komplekse og uigennemskuelige indbyrdes relationer, bl.a. da data ikke har samme vigtighed i de forskellige systemer. Anvenderne af data (fx myndigheder, Energinet og netselskaber) er derfor nødsaget til løbende at udvikle manuelle, håndbårne løsninger og kontroller for at afdække evt. fejl og mangler i data.

Elsystemets hastige forandring med decentralisering og nye teknologier som f.eks. batterier, ladestandere og PtX stiller nye krav til registrering og strukturering af stamdata, som ikke er understøttet af de eksisterende registre. Derudover vil en stadig større del af forbrug og produktion af elektricitet foregå bag måleren, hvilket grundlæggende udfordrer både relationerne imellem systemerne og princippet om hovedmålerne som alene værende grundlag for statistik og drift af systemet. Der er således også fremtidige behov, som skal kunne rummes inden for rammerne af den foreslåede håndtering af stamdata.

Samlet set bør der udarbejdes anbefalinger vedr. håndtering af stamdata, der så vidt muligt sikrer: a) at der er en entydig og naturlig fordeling af roller og ansvar, der følger viden og anvendelse; b) at samme data kan anvendes til drift af energisystemet, statistik og analyser, udstedelse af oprindelsesgarantier, pristillæg, tilsyn mv.; c) at datakvaliteten sikres igennem databasestrukturen og automatisk validering af relationer; d) at dataansvarlige oplever integrerede systemer, der sikrer relationer og konsistens, og at samme data ikke skal leveres til flere systemer;[[1]](#footnote-1) e) at øvrige forsyningssektorer er indtænkt i datastrukturen.

#### Opgaver

Med nødvendig respekt for, at stamdataregistrene understøtter kritisk drift, skal der i regi af FDP, med udgangspunkt i status quo og identificerede udfordringer, udvikles en ny model for registrering af stamdata, som understøtter fremtidige behov i elsystemet. Anbefalingerne bør inkludere beslutningsoplæg til fremtidig setup omkring håndtering af stamdata på tværs af Energinet, Energistyrelsen og netselskaberne, herunder:

1. Skitsering af én fremtidig samlet datamodel for elsystemets komponenter og anlæg med tilhørende stamdata, samt et beslutningsoplæg til fremtidig systemunderstøttelse.
2. En model for roller og ansvar ifm. opdatering og vedligehold af data på tværs af Energinet, Energistyrelsen og netselskaberne, inkl. adgangsstyrring og udveksling af data på tværs.
3. Kortlægning af uhensigtsmæssig eller manglende lovgivning/hjemler med betydning for stamdata, enten specifikt eller implicit, samt beslutningsoplæg i forlængelse heraf.

#### Afhængigheder

Der er bl.a. afhængigheder til 1) TAU (ift. interoperabilitet) og 2) EU-krav til registrering af stamdata

1. Herunder klarhed omkring hvilke registre, der fremadrettet bør være kilde (master) og hvorledes øvrige registre skal arve (slave) tekniske stamdata. [↑](#footnote-ref-1)